b'\n_START_ARTICLE_\nKo\xc4\x8da na \xc5\xbdavcarjevem vrhu\n_START_PARAGRAPH_\nKo\xc4\x8da na \xc5\xbdavcarjevem vrhu je planinska postojanka v gorah severovzhodne Slovenije._NEWLINE_Stoji ob robu travnika pod \xc5\xbdavcarjevim vrhom (915 m). Ko\xc4\x8do je zgradilo PD Maribor-matica. Odprta je bila 10. oktobra 1954 in je bila prva planinska postojanka na obmejnem Kozjaku.\n_START_SECTION_\nZgodovina\n_START_PARAGRAPH_\n\xc5\xbde med obema svetovnima vojnama so tamkaj\xc5\xa1nji planinci razmi\xc5\xa1ljali, da bi bilo na Kozjaku dobro postaviti ko\xc4\x8do. Glavni motiv je bilo varovanje slovenskosti in tudi slovenskega ozemlja. Tedi Voglar, \xc5\xa1portnik in planinec, je leta 1951 odkril \xc5\xbdavcarjev vrh. Natan\xc4\x8dno lokacijo so dolo\xc4\x8dili tako, da je od\xc5\xa1la na izlet skupina ve\xc4\x8d kot 50 planincev, \xc4\x8dlanov komisije oziroma takratnega upravnega odbora planinskega dru\xc5\xa1tva. Zemlji\xc5\xa1\xc4\x8de z izvirom vode je planincem podaril Matija Fike, kmet na Slemenu s katerim je Planinsko dru\xc5\xa1tvo Maribor Matica podpisalo pogodbo 20. junija 1953. Naslednje leto so pri\xc4\x8deli z gradnjo. Ko\xc4\x8do na \xc5\xbdavcarjevem vrhu so odprli 10. oktobra 1954._NEWLINE_Leta 1955 so napeljali elektriko. Temeljito so jo obnovili leta 1986. Ob praznovanju 75-letnice PD Maribor-matica so leta 1994 obnovili in posodobili notranjost ko\xc4\x8de.\n_START_SECTION_\nOpis\n_START_PARAGRAPH_\nV gostinskem prostoru je 50 sede\xc5\xbeev, prav toliko jih je tudi na terasi pred ko\xc4\x8do. V 11 sobah je 26 postelj, na skupnem le\xc5\xbei\xc5\xa1\xc4\x8du pa 10 le\xc5\xbei\xc5\xa1\xc4\x8d. Ima WC, umivalnico s toplo in mrzlo vodo, elektriko in telefon. Prostore ogrevajo s pe\xc4\x8dmi._NEWLINE_Ko\xc4\x8da je odprta od petka popoldne do nedelje zve\xc4\x8der, za skupine pa jo po dogovoru odpre oskrbnik tudi med tednom._NEWLINE_Od ko\xc4\x8de je lep razgled proti vzhodu, jugu in zahodu; na ju\xc5\xbena pobo\xc4\x8dja Kozjaka in del Dravske doline z Mariborom in Ru\xc5\xa1ami, vzhodni del Pohorja, kjer se vidijo smu\xc4\x8di\xc5\xa1\xc4\x8da na Mariborskem Pohorju, proti zahodu pa vidimo hrbet Pohorja s \xc4\x8crnim vrhom in Veliko Kopo. Iz \xc5\xbdavcarjevega vrha ni razgleda.\n_START_SECTION_\nPrehodi do drugih planinskih ko\xc4\x8d\n_START_PARAGRAPH_\nPlaninski dom Kozjak (690 m), 1.30 h (Lahka pot)'